El Síndic.
El Defensor de Tots.
El Síndic.
El Defensor de Todos.
El Síndic de Greuges és el Defensor del Poble de la Comunitat Valenciana.
Des d'una completa independència, la seua comesa és vetlar
pel compliment i respecte dels drets i de les llibertats exposats
en el Títol Primer de la Constitució Espanyola i en l'Estatut d'Autonomia.
El Síndic és elegit cada cinc anys per les Corts Valencianes.
El Síndic actual és José Cholbi Diego, qui va prendre possessió del càrrec
el dia 6 de març de 2009.
D'ell destaquem la seua faceta més humana i conciliadora,
de la qual ha fet gala a la llarg de tota la seua trajectòria parlamentària.
Ha sigut senador, diputat nacional i vicepresident primer
de les Corts Valencianes, entre altres coses.
Emilia Caballero i Carlos Morenilla són els dos Adjunts al Síndic.
José Cholbi és el quart síndic designat per les Corts Valencianes
des que es va aprovar la llei en l'any 1988.
La Institució va començar a funcionar realment en l'any 1993.
El jurista Arturo Lizón va ser el primer Síndic, fins al 1998,
any en què les Corts van nomenar el professor i jurista
Luis Fernando Saura, el qual va morir en l'exercici de les seues funcions.
El va seguir en la seua labor el catedràtic de dret penal
Bernardo del Rosal, que va ser Síndic des del març de 2001
fins al març de 2006.
Els quatre Síndics han estat elegits amb un ampli suport de
les Corts Valencianes, la qual cosa és símbol de la seua independència
i del seu valor com a Institució democràtica
de la Comunitat Valenciana.
La determinació del nom respon a criteris culturals i històrics
de la Comunitat Valenciana.
També s'anomena Síndic de Greuges a Catalunya i les Illes Balears.
A Espanya, la Institució presenta diverses denominacions, depenent
de cada Comunitat Autònoma: Valedor do Pobo a Galícia,
Diputado del Común a Canàries o Ararteko a Euskadi.
La Constitució Espanyola de 1978 va optar, en l'article 54,
per denominar-lo "Defensor del Pueblo".
Internacionalment, el terme més establit és Ombudsman,
l'antecedent històric del qual es remunta a la Constitució
Sueca de 1809.
Però el fet més important és que les democràcies contemporànies
no es poden concebre sense la figura d'un defensor
de les llibertats i dels drets fonamentals,
que actua des d'una plena independència i que està capacitat per a atendre
les queixes ciutadanes i exigir una resposta eficaç de l'Administració.
La legislació és clara. El Síndic té una completa independència
per a actuar d'ofici o motivat per una queixa ciutadana.
Totes les Administracions Públiques -la Local i l'Autonòmica-,
ja siguen Ajuntaments, Diputacions Provincials o
Conselleries de la Generalitat, estan obligades a atendre
de manera prioritària i transparent les demandes d'informació
del Síndic de Greuges.
Quan es presenta una queixa en l'Oficina d'Atenció Ciutadana,
els més de 30 professionals que treballen en la Institució
posen mà a l'obra, amb la màxima eficàcia, per a estudiar el cas.
En un termini mitjà de 72 hores es justifica recepció de la queixa
i en un termini màxim de 15 dies es notifica si s'admet a tràmit.
A més, el procés de modernització i qualitat del Síndic
està aproximant la Institució a tots els ciutadans.
Un 36% de les queixes s'estan rebent ja per internet.
D'altra banda, també hi ha un telèfon gratuït:
el 900 21 09 70,
a través del qual es pot demanar informació sobre com posar una queixa
i presentar-la en l'Oficina d'Atenció Ciutadana,
ubicada a Alacant, o bé enviar-la per correu, fax o internet.
La queixa ha de presentar-se per escrit, amb brevetat i claredat.
És imprescindible identificar-hi el nom, l'adreça, el DNI i signar-la.
I és convenient adjuntar-hi tota la documentació possible
que assegure els fets i facilite les actuacions del Síndic.
De manera totalment gratuïta, el Síndic investiga i comprova
si els drets del ciutadà han estat vulnerats.
També pot actuar d'ofici davant evidents deficiències en els servicis públics
o en el desenvolupament de les llibertats i dels drets fonamentals
a la Comunitat Valenciana.
Durant els primers 16 anys d'existència del Síndic,
l'evolució ha estat notable.
Progressivament, els ciutadans han accedit a la institució
i les dades confirmen l'augment del nombre de queixes
i consultes ateses pel Síndic en els últims anys.
A més, la maduresa de la Institució està facilitant la resolució
dels casos, sense que calga arribar a dictar una resolució;
és a dir, que se soluciona el problema durant el tràmit de la queixa.
En definitiva, el Síndic actua com a mediador entre el ciutadà
i els seus governants, amb la finalitat de fer valer
els seus drets fonamentals i les llibertats públiques,
com també vetlar pel correcte funcionament de l'Administració Pública.
Cada any, com a Alt Comissionat de les Corts Valencianes,
el Síndic ha de presentar el seu informe anual davant la Comissió
de Peticions del Parlament Autonòmic.
I també anualment, el Síndic assistix a les Jornades de Defensors del Poble
de tot Espanya, en les quals s'aprofundix en les vies de cooperació
i d'anàlisi per avançar en el respecte de les llibertats
i dels drets fonamentals.
Durant l'any 2009, el Síndic complix 16 anys de funcionament.
Un període marcat per l'avanç constant de la institució
en la defensa dels ciutadans.
Cada sol·licitud o cada queixa ha representat un dret que calia restablir.
Darrere dels documents i procediments administratius, sempre ha estat
la necessitat de respectar els drets fonamentals d'una persona
o d'un col·lectiu.
Cada queixa atesa és una oportunitat d'establir i enfortir la democràcia.
El Síndic.
El Defensor de Todos.
El Síndic.
El Defensor de Tots.
Recorda, davant l'Administració Local i Autonòmica, el Síndic
és el Defensor dels teus Drets.